Rijeka, 12. veljače 2021.g.

**OBJAVA ZA MEDIJE**

**NA IZLOŽBI „SEDAM LICA GRADA“ U GALERIJI KORTIL**

**NA INOVATIVAN NAČIN PREDSTAVLJENA MODERNA RIJEČKA POVIJEST**

**Prva ovogodišnja izložba riječke galerije Kortil „Sedam lica grada“ otvorena je u petak, 12. veljače 2021.g.. Ovaj interdisciplinarni umjetničko-edukativni projekt, koji se predstavlja u sklopu programa Doba moći Rijeke 2020 – Europske prijestolnice kulture, spajanjem inovativnih, novomedijskih izložbenih i izvedbenih praksi, posjetiteljima programa prezentira i komunicira sadržaje moderne riječke povijesti**, s fokusom na **sedam država pod čijom je upravom ili okupacijom Rijeka bila tijekom burnog 20. stoljeća**.

Na otvorenju izložbe, koje je održano pod svim epidemiološkim mjerama, okupljenima su se obratiti zamjenik riječkog gradonačelnika **Marko Filipović**, voditeljica galerije Kortil **Jolanda Todorović**, savjetnik za program RIJEKE 2020 **Bernard Koludrović**, kustosi izložbe **Katarina Podobnik** i **Zlatko Tot**, a svečanost je uveličala plesna umjetnica **Kristina Paunovski**.

**Moderna riječka povijest tako je ispričana kroz 7 novomedijskih umjetničkih instalacija**, čiji su autori odabrani putem javnog poziva koji je galerija Kortil provela u ožujku prošle godine.  
Prvo lice, razdoblje Austro-Ugarske Monarhije, ilustrirala je umjetnica **Marina Rajšić** konceptom kojim “gasi svjetla hotela Continental”. Razdoblje Talijanske Regencije Kvarnera predstavlja umjetnica **Sara Salamon**, postavivši u fokus svog umjetničkog istraživanja arhitektonsko naslijeđe talijanske prisutnosti na riječkom teritoriju, Zavjetni hram Kozala. Razdoblje Slobodne Države Rijeke, audio-vizualnom instalacijom interpretirao je umjetnik **Michel Mesarić**, dok je “podvojenu Rijeku” između Kraljevine Jugoslavije i Kraljevine Italije, s odgovarajućim pandanima – Hrvatskim kulturnim domom na Sušaku/ hotelom Neboder i Riječkim neboderom, ilustrirao student Akademije primijenjenih umjetnosti Sveučilišta u Rijeci, **Josip Knežević**. Razdoblje okupacije Njemačkog Reicha, sa sjedištem u današnjem Rektoratu Sveučilišta u Rijeci, interpretirano je igrokazom autorice **Dorotee Škrabo**, dok su Eševi, neboderi izgrađeni 70-tih godina 20. stoljeća, koncept kojim studentica Akademije primijenjenih umjetnosti Sveučilišta u Rijeci **Sandra Ružić** predstavlja razdoblje Socijalističke Federativne Republike Jugoslavije. Naposlijetku, sedmo lice grada, suprotstavljanjem Tower Centra Rijeka te Zapadnog trgovačkog centra Rijeka izgrađenih u razdoblju Republike Hrvatske, umjetnički je koncept **Jurja Milardovića**, kojim autor propituje konzumerističku ideologiju 21. stoljeća i odgovarajuću joj estetiku.

Izložba „Sedam lica grada“ u galeriji Kortil može se posjetiti **do 26. veljače 2021.g.**, a otvorena je **radnim danom od 10.00 do 13.00 sati i od 17.00 do 20.00 sati te subotom od 10.00 do 13.00 sati**.  
**Ulaz je slobodan**, a za vrijeme trajanja izložbe za zainteresirane posjetitelje bit će organizirana i stručna vodstva. **Prijave za stručna vodstva izložbom obvezne su i zaprimaju se putem e-maila** [**jolanda@hkd-rijeka.hr**](mailto:jolanda@hkd-rijeka.hr) **ili na broj 099 2391 404**.

**Izložba se organizira** **uz poštivanje svih važećih epidemiloških mjera i preporuka. Posjetitelji se pozivaju na pojačanu osobnu higijenu, fizičku udaljenost te ispravno nošenje zaštitnih maski za lice. Ne preporučuje se dolazak osobama starije životne dobi ili oboljelima od kroničnih bolesti.**

Unaprijed zahvaljujem na objavi.

Lena Stojiljković

Odnosi s medijima, Rijeka 2020

[lena.stojiljkovic@rijeka2020.eu](mailto:lena.stojiljkovic@rijeka2020.eu)

Mob: +385 91 612 63 42